**UPUTSTVO ZA PODNOSIOCE PRIJAVE**

|  |  |  |
| --- | --- | --- |
| **TRANSFER ZA RAZVOJ INSTITUCIJA NAUKE I PODSTICAJ NIR OD ZNAČAJA ZA FEDERACIJU BIH**  **Javni poziv za finansiranje/sufinansiranje naučno-istraživačkih i istraživačko-razvojnih projekata u Federaciji Bosne i Hercegovine u 2024. godini** | | |
| 1 | **Opis problema u određenoj oblasti koja je predmet finansiranja** | Unapređivati naučno-istraživačku i istraživačko-razvojnu djelatnost u Federaciji BiH. |
| 2 | **Opći i posebni ciljevi Programa, koji je predmet javnog poziva, i prioriteti sa osnovnim i specifičnim programskim oblastima za dodjelu budžetskih sredstava** | Podrška razvoju naučno-istraživačke i istraživačko-razvojne djelatnosti u Federaciji BiH, realizacija projekata koji predstavljaju izvor novih naučnih ideja i doprinose razvoju naučne misli, popularizacija naučno-istraživačkog i istraživačko-razvojnog rada, promocija rezultata naučno-istraživačkog i istraživačko-razvojnog rada. Podrška projektima inovacija i digitalizacije, digitalnih podataka, mašinskog učenja i umjetne inteligencije. Stvaranje ambijenta koji omogućava i potiče saradnju privrede i istraživačke zajednice, te uključivanje privrede, univerziteta i naučnih ustanova u zajedničke projekte i procese pametne specijalizacije. Podrška projektima digitalne transformacije u skladu sa EU strategijom: Digitalno desetljeće Evrope. Podrška projektima energijske tranzicije u skladu sa Zelenom agendom za zapadni Balkan. |
| 3 | **Ukupna vrijednost Programa i iznosi predviđeni za pojedine programske oblasti, najniži i najviši finansijski iznos koji može biti dodijeljen za pojedini program ili projekt i po mogućnosti očekivani broj programa ili projekata koji će se finansirati iz Programa, odnosno pojedinih programskih oblasti** | **Ukupna vrijednost Programa: 1.000.000,00 KM**  Iznosi predviđeni za pojedine naučne oblasti:   * oblast tehničkih, biotehničkih i prirodnih nauka, te biomedicine i zdravstva:   maksimalni iznos po projektu: 30.000,00 KM   * oblast društvenih i humanističkih nauka:   maksimalni iznos po projektu: 20.000,00 KM |
| 4 | **Potencijalni podnosioci prijava (ciljna grupa) koji imaju pravo da podnesu prijavu** | * Naučno-istraživački i istraživačko-razvojni instituti, * univerziteti, * druga pravna lica registrovana za obavljanje naučno-istraživačkog i istraživačko-razvojnog rada (izuzev fakulteta, akademija i drugih organizacionih jedinica visokoškolskih ustanova koji svoje aplikacije podnose isključivo putem matičnih univerziteta) |
| 5 | **Prihvatljive aktivnosti za provođenje programa ili projekta** | Isključivo aktivnosti u cilju realizacije projekta, koje su navedene u projektnom planu. |
| 6 | **Prihvatljivi troškovi koji se mogu finansirati dodijeljenim sredstvima** | Odobrena sredstva se mogu koristiti:   * Finansiranje rada istraživačica/istraživača, konsultanata i vanjskih saradnica/saradnika * nabavka dodatne - specifične opreme u cilju kompletiranja postojeće naučno-istraživačke i istraživačko-razvojne opreme koja će biti korištena za realizaciju projekta * materijalni troškovi istraživanja (koji ne uključuju nabavku osnovne opreme za realizaciju naučno-istraživačkog ili istraživačko-razvojnog projekta, troškove studijskih putovanja i naučnih usavršavanja, nepredviđene troškove, troškove PDV-a, kao niti troškove publiciranja, odnosno nabavke knjiga ili udžbenika) * usluge neophodne za realizaciju projekta prema finansijskom planu (koji ne uključuje matičnu instituciju kao troškovni element).   Izuzetno, u okviru odobrenog iznosa sredstva u maksimalnom iznosu od po 2.000,00 KM mogu se utrošiti za:   * učešće na jednom naučnom skupu i/ili troškove publiciranja jednog rada u referentnom časopisu za odgovarajuću naučnu oblast, odnosno „proceedings-u“, a u funkciji valorizacije uspješnog završetka projekta, na način predviđen tačkom 19. Poziva.   U budžetu projekta moguće je planirati sredstva u bruto iznosu maksimalno do 30% sredstava koja se traže od Federalnog ministarstva obrazovanja i nauke:   * za rad članova tima, konsultanata i vanjskih saradnica/saradnika, * na ime usluga drugih institucija koje su u funkciji provođenja istraživanja, * za nabavku softwera (ukoliko je to neophodno za realizaciju projekta). |
| 7 | **Procent ili iznos sredstava koji se odnosi na finansiranje administrativnih troškova** | Maksimalno do 1% od ukupno dodjeljenog iznosa za pojedini program po Javnom pozivu (poštarina, bankarske naknade). |
| 8 | **Neprihvatljivi troškovi koji se ne mogu finansirati dodijeljenim sredstvima** | Režijski troškovi, plaće i naknade zaposlenih i sl., nabavka osnovne opreme za realizaciju naučno-istraživačkog ili istraživačko-razvojnog projekta, troškovi studijskih putovanja i naučnih usavršavanja, nepredviđeni troškovi, troškovi PDV-a (dodatni), kao niti troškovi publiciranja, odnosno nabavke knjiga ili udžbenika. |
| 9 | **Pravila vidljivosti (promocija programa, projekata i rezultata) koja se trebaju poštovati u provođenju programa ili projekta** | * U realizaciji svih projekata obavezno istaknuti logo i naznačiti da je Ministarstvo finansiralo/sufinansiralo projekat. * Institucije, čiji naučno-istraživački i istraživačko-razvojni projekti budu odobreni za finansiranje/sufinansiranje, dužne su u roku od mjesec dana od dana potpisivanja ugovora organizirati javno predstavljanje odobrenih projekata i o tome obavezno blagovremeno obavijestiti Ministarstvo. * Informacija o javnom predstavljanju odobrenog/ih projek(a)ta obavezno se objavljuje na službenoj web stranici institucije najmanje pet dana prije njegovog održavanja. * Institucije koje podnose prijavu moraju dostaviti izjavu o spremnosti za organizaciju javne prezentacije predloženog projekta, ako isti bude odobren za finansiranje/sufinansiranje. |
| 10 | **Opis postupka administrativne provjere (selekcije) prijave (uslovi koje podnosioci prijave trebaju zadovoljavati kako bi mogli konkurisati za dodjelu budžetskih sredstava)** | * Administrativnom provjerom se utvrdi ispunjavanje kriterija Javnog poziva u smislu odgovarajućih korisnika sredstava po programima, vrste troškova i iznosa koji se traže od Ministarstva, te priložene dokumentacije. * Projektni prijedlog treba imati dostižne mjerljive ciljeve u realnom vremenskom okviru. * Rezultati, ishodi i uticaji projekta moraju biti jasno definisani. * Monitoring i evaluacija projekta moraju biti jasno opisani. |
| 11 | **Opis postupka odabira programa i projekata koji će biti finansirani** | Savjet za nauku Federalnog ministarstva obrazovanja i nauke izvršit će ocjenu sadržaja podnijetih prijava u pogledu podobnosti, originalnosti, aktuelnosti, kvaliteta predloženih istraživanja, vrijednosti očekivanih rezultata, podobnosti podnosioca prijave i voditeljice/voditelja projekta, rokova, vremenskog okvira realizacije i ukupne cijene projekta. |
| 12 | **Razlozi, rokovi i način podnošenja i rješavanja prigovora** | * Prigovori se mogu uložiti u roku od osam dana od dana objave rezultata na web stranici Ministarstva. * Prigovori se podnose pismeno na adresu Federalnog ministarstva obrazovanja i nauke na način opisan pod tačkom 16. ovog Uputstva. |
| 13 | **Opis postupka ugovaranja odabranih programa i projekata** | Sa korisnicima sredstava, federalna ministrica obrazovanja i nauke će potpisati posebne ugovore o realizaciji dodijeljenih sredstava, kojim će se regulirati način i rokovi utroška sredstava i izvještavanje. |
| 14 | **Opis postupka praćenja provođenja programa ili projekata** | U skladu sa ugovorom o realizaciji projekta, korisnik je obavezan dostaviti izvještaj sa dokazima o namjenskom utrošku sredstava. Ukoliko Korisnik sredstava ne dostavi izvještaj o namjenskom utrošku dodijeljenih sredstava u predviđenom roku Ministarstvo šalje Opomenu sa instrukcijom o povratu sredstava. Ukoliko Korisnik sredstava i nakon opomene ne dostavi izvještaj o namjenskom utrošku dodijeljenih sredstava ili sredstva utroši nenamjenski, Ministarstvo će putem nadležnih organa poduzeti odgovarajuće mjere u skladu sa zakonom. |
| 15 | **Okvirni kalendar provođenja svih postupaka** | Septembar-novembar 2024. godine |
| 16 | **Datum objave javnog poziva i rok za podnošenje prijava, adresa i način dostave prijave programa ili projekta, te rokovi i način komunikacije sa davaocem budžetskih sredstava tokom trajanja javnog poziva** | **Datum objave Javnog poziva: 06.09.2024. godine**  **Rok za podnošenje prijava: 27.09.2024. godine**  **Adresa:** FEDERALNO MINISTARSTVO OBRAZOVANJA I NAUKE, Dr. Ante Starčevića bb (Hotel „Ero“), 88 000 Mostar  Sa napomenom: „Prijava na Konkurs za naučno-istraživačke i istraživačko-razvojne projekte – ne otvarati“  **Način dostave prijave programa ili projekta:**  Zahtjev sa kompletnom dokumentacijom obavezno se podnosi u istoj koverti u 2 odvojena i uvezana primjerka (original i kopija) putem pošte ili lično na Protokol Ministarstva. Obavezno na koverti navesti podatke pošiljaoca.  **Rokovi i način komunikacije sa davaocem budžetskih sredstava tokom trajanja javnog poziva:**  Informacije se mogu dobiti u toku trajanja Javnog poziva svakim radnim danom od 8.00 do 16.00 sati u Sektoru za nauku i tehnologije na broj telefona: 036/355-718. |